​Plenul Senatului a adoptat marți două proiecte de lege cu revendicări importante pentru UDMR. Principala prevedere este ca examenele de evaluare națională și de bacalaureat să fie diferențiate, cu subiecte pe baza programei din manualele în limbile minorităților, relatează HotNews.ro.

Foto: Inquam Photos / Octav Ganea

Cele două proiecte au primit marți dimineața raport la Comisia de învățământ si apoi au intrat suplimentar pe ordinea de zi a plenului. Miercuri, Liviu Dragnea și Mihai Tudose au avut o întâlnire cu conducerea UDMR, după ce și-au stabilit membrii guvernului, pentru a-i convinge să dea un vot pentru noul cabinet. Kelemen Hunor a salutat votul din Senat pe cele două proiecte.

Potrivit acestor modificări, elevii din școli și licee cu predare în limbile minorităților naționale vor da examenele de evaluare națională și bacalaureat pe baza programei școlare pentru învățământul în limbile minorităților.

În școlile cu predare în limbile minorităților naționale, toate disciplinele se studiază în limba maternă, cu excepția disciplinei Limba și literatura română. Aceasta din urmă se predă după programe școlare și manuale elaborate în mod special pentru minoritatea respectivă.

Citiți mai mult despre acest subiect pe HotNews.ro.